《观化》
宋代·黄文雷

屋角有蜘蛛，结网大如箕。
有来者蜻蜓，飞飞堕其围。
嗟汝水之者，爬沙自足嬉。
忽然凌空游，蜂虿避路驰。
一朝婴祸罗，羽翼安所施。
蜘蛛虽未出，狼狈已可期。
我欲起救汝，正坐手足疲。
噫吁嘻，悲弗悲，
蜘蛛亦有黄雀随。百虫相残人不管，
人兮食人天岂知。

作者简介：黄文雷，字希声，号看云，南城（今属江西）人。理宗淳祐十年（一二五○）进士，辟为酒官。舟归次严陵滩，溺死。有《看云小集》。事见明正德《建昌府志》卷一五。　黄文雷诗，以汲古阁影宋抄《南宋六十家小集》本为底本，校以清顾氏读画斋刊《南宋群贤小集》本（简称群贤集）及《两宋名贤小集》本（简称名贤集）。新辑集外诗附于卷末。